section_heading: Borbe protiv Osmanlija
paragraph_text: Kada su uskoro započeli prodori Osmanlija, geostrateške okolnosti su se bitno izmijenile i traženi su načini kako da se ti prodori zaustave. Ujedinjuju se sve snage protiv snažnog i velikog neprijatelja kršćanskih zemalja. Ivan Karlović Kurjaković "Torkvat" poslao je u Rim kneza Stipana Posedarskog, gdje je održao govor protiv Osmanlija pred papom Lavom X. Stipanov govor odjeknuo je u zapadnom svijetu, ali Osmansko Carstvo sve je žešće napadalo i osvajalo kršćanske zemlje, premda su pape davali podršku svima koji su se borili protiv Osmanlija. Prostori Podgradine našli su se, već u prvoj polovici 16. stoljeća, na samoj bojišnici. Jedan dio bio je zaposjednut, a dolazilo je i do promjena razgraničenja, te višestrukih povreda granične crte. Mletačke vlasti su Posedarske i malu nekolicinu bogatijih mještana Podgradine uključili u vojnu službu i dali im visoke vojne činove i časnička mjesta. S obzirom na njihove uspjehe, zalaganja i važnost posjeda nosili su čin pukovnika koji je bio postavljen svim časnicima, serdarima i harambašama, a često su zamjenjivali i same mletačke providure. Mletačko-osmanski ratovi sa svim svojim negativnim posljedicama kao i zarazne bolesti, osobito malarija, uzrokovali su česte oscilacije i opadanje broja stanovnika što je namirivano doseljenicima. Starosjedioci su bili čakavci, a doseljenici su donijeli štokavštinu kojom mještani i danas govore. Osmanlije prvi put upadaju u Podgradinu, a i cjelokupno zadarsko zaleđe, u vrijeme Ciparskog rata. Na Budimu s velikom važnosti, koji je gotovo bio na samoj granici Mletačke Republike i Osmanskog Carstva te imao ulogu neke vrste takozvane tampon zone, su podignuti utvrda i obrambeni zid čiji su ostatci i danas vidljivi na brdu. Zid i utvrda služili su najviše senjskim uskocima, ali i svim drugim vojnicima na tom području. Nakon nekog vremena Osmanlije upadaju u Podgradinu, razaraju zid i utvrdu te uspijevaju osvojiti dio, no jak otpor sa sjeveroistoka ih sprječava u osvajanju cijelog naselja. U doba Morejskog rata senjski uskoci, ostali borci i pristaše uspijevaju istjerati Osmanlije s ovih prostora te se tim događajem obilježava kraj osmanske vladavine u Podgradini.